**FELVÉTELI FELHÍVÁS**

Az Óriás Nándor Szakkollégium (a továbbiakban: Szakkollégium) a Felvételi Szabályzat 6. §-a alapján a 2025-2026-os tanév őszi szemeszterében felvételt hirdet tagjai közé.

A Szakkollégium négy tagozata, a Bűnügyi, Civilisztika, Elméleti-történeti és Közjogi Tagozata lehetőséget biztosít a pályázat benyújtására.

# Felvételi jogosultság

A Szakkollégium által meghirdetett felvételi eljárásra az Állam- és Jogtudományi Kar aktív hallgatói jogviszonnyal rendelkező, nappali munkarendes jogász szakos hallgató adhatja be jelentkezését, aki legalább két lezárt félévvel rendelkezik.

# Tanulmányi követelmények

Az a hallgató nyerhet felvételt, akinek a felvételi jelentkezés félévét megelőző két lezárt félévben a **súlyozott tanulmányi átlaga legalább 4.00**, és **korrigált kreditindex-értéke szintén legalább 4.00**, valamint teljesítési a Felvételi Szabályzat 5. §-ában tagozatonként meghatározott tárgyakat:

1. A **Bűnügyi Tagozatba** az a hallgató nyerhet felvételt, aki teljesítette a **Büntetőjog 1.**
	1. elnevezésű kötelező tantárgyat.
2. A **Civilisztika Tagozatba** az a hallgató nyerhet felvételt, aki teljesítette a **Polgári jog 1.**
	1. elnevezésű kötelező tantárgyat.
3. Az **Elméleti-történeti Tagozatba** az a hallgató nyerhet felvételt, aki teljesítette a **Római jog 2.** és a **Magyar állam- és jogtörténet 2. *vagy*** az **Európai alkotmány- és jogtörténet 2.** elnevezésű tantárgyakat.
4. A **Közjogi Tagozatba** az a hallgató nyerhet felvételt, aki teljesítette az **Alkotmányjog 1. *vagy*** a **Közigazgatási jog 1. *vagy*** a **Nemzetközi jog 1.** elnevezésű kötelező tantárgyak valamelyikét.

# A felvételi eljárás menete

A felvételi eljárás lebonyolításáért tagozatonként felállított Felvételi Bizottságok felelnek. A Felvételi Bizottság elnöke a tagozat mentora, tagjai az Elnökség egy tagja, a tagozat vezetője, illetve a tagozat legalább két tagja.

A felvételi eljárás írásbeli és szóbeli fordulóból áll. A hallgató a Szakkollégiumba történő jelentkezését elektronikus úton nyújthatja be a Szakkollégium Elnökségének címezve a szakkollegium@ajk.pte.hu e-mail címen. A hallgató egyidejűleg több tagozathoz is benyújthatja jelentkezését.

A hallgató pályázatának tartalmaznia kell

1. az aktív hallgatói jogviszony-igazolást,
2. a tanulmányi követelmények teljesítésének ellenőrzését lehetővé tevő, a Tanulmányi Osztály által hitelesített leckekönyvet vagy kreditindexet,
3. a kitöltött és aláírt jelentkezési lapot,
4. a kitöltött és aláírt adatkezelési nyilatkozatot, valamint
5. a hallgató által választott témában megírt esszét.

# Az írásbeli forduló

A jelölt az írásbeli forduló keretében a jelentkezése során választott tagozat által megjelölt egy témában **legfeljebb két oldal terjedelemben esszét** (a továbbiakban: pályamunka) **nyújt be.** A pályamunka végén fel kell tüntetni az elkészítéséhez felhasznált forrásokat. A pályamunka célja, hogy a jelölt számot adjon jogászi gondolkodásmódjáról. A Felvételi Bizottság a Szabályzat 2. sz. mellékletében szereplő szempontrendszer alapján értékeli a beérkezett pályamunkákat.

**A benyújtott pályamunkákat plágium- és MI (mesterséges intelligencia) szűrés alá vetjük.**30% feletti MI egyezőség esetén a pályamunka érdemi bírálat nélkül elutasításra kerül.

A Szakkollégium a 2025-2026-os tanév őszi szemeszterében tagozatonként az alábbi esszétémákat adja meg:

# Bűnügyi Tagozat

1. A mesterséges intelligencia alkalmazásának lehetőségei és dilemmái a bűnüldözésben
2. Az életkor és a kóros elmeállapot büntetőjogi felelősséget befolyásoló szerepe
3. Az állatkínzás büntetőjogi szabályozása Magyarországon
4. A média hatása a bűnözés társadalmi megítélésére
5. A szakértői bizonyítás jelentőségei és problémakörei a büntetőeljárásban

# Civilisztika Tagozat

1. A gyermek kapcsolattartásához való jogának új dimenzió: digitális kommunikáció a magyar családjogban
2. Az egyszerűsített polgári per előnyei és korlátai
3. Az öröklési jog új kihívása: a digitális hagyaték
4. A devizakárosultak helyzete az EUB és a Kúria legújabb döntései tükrében
5. Minimálbér és/vagy bérátláthatóság az EU-s irányelvek fényében

# Elméleti-történeti Tagozat

1. Van-e létjogosultsága a tényleges életfolytig tartó szabadságvesztésnek? Erkölcsi és jogi dilemmák
2. Állatvédelmi szempontok vagy a dologi státusz erősödése? Az állatok hagyatéki leltárban történő feltüntetésének lehetséges hatásai
3. Jog vagy politika? Az ideológia és a jog viszonya a Szovjetunió jogrendszerében
4. A ius patronatus mint hatalomgyakorlás a római és/vagy a magyar jogfejlődésben
5. Jogkövetés mint erkölcsi parancs? A normáknak való megfelelés jogfilozófiai dilemmája

# Közjogi Tagozat

1. A helyi önazonosság védelméről szóló törvény elméleti és gyakorlati megvalósulási problémái
2. Az Ukrajnának nyújtandó biztonsági garanciák nemzetközi jogi természete és ezek hatása
3. Magyarország kilépése a Nemzetközi Büntetőbíróságból (jogi alap, politikai és jogi hatások)
4. Magyarország Alaptörvényének 15. módosítása és ennek hatásai
5. Az Európai Unió ún. „chat control” rendelettervezetével kapcsolatos alapjogi problémák
6. Alperesi pozíció a Kp.-ban a kiterjesztett közigazgatási szerv definíció tükrében (jogalkalmazási dilemmák)

# A szóbeli forduló

A Felvételi Bizottság a pályázatok beérkezési határidejétől számított 5 munkanapon belül elektronikus úton tájékoztatja a jelölteket

1. a felvételi írásbeli fordulójának eredményéről,
2. a felvételi szóbeli fordulójának időpontjáról és helyszínéről, valamint
3. a felvételi szóbeli fordulójának témáját kijelölő legalább egy szakcikkről.

A felvételi szóbeli fordulójának lebonyolítására a fenti szerinti értesítést követő legalább három, legkésőbb nyolc napon belül sort kell keríteni.

A felvételi szóbeli fordulója nyilvános. A felvételi szóbeli fordulója során a jelölt válaszol a pályamunkája kapcsán felmerülő kérdésekre, majd szabad diskurzus keretében kifejti a megadott szakcikkekkel, valamint az általa írt esszé témájával összefüggő álláspontját. A szóbeli forduló célja, hogy a jelölt számot adjon jogászi érvelés-készségéről. A Felvételi Bizottság a Szabályzat 3. sz. melléklétében szereplő szempontrendszer alapján értékeli a jelölteket.

# Döntés a felvételről

A Felvételi Bizottság a felvételről szóló döntését az írásbeli és szóbeli forduló eredményei alapján a szóbeli forduló napján hozza meg. **A felvételi eljárás során összesen 50 pont** (fordulónként legfeljebb 25-25) **érhető el.** Felvételt az a jelölt nyer, aki a felvételi írásbeli és szóbeli fordulóján **összesen legalább 35 pontot elért**.

A pontszámokat úgy kell megállapítani, hogy a Felvételi Bizottság tagjai a Szabályzat 2., illetve 3. sz. mellékletében szereplő szempontrendszer alapján egyénileg pontozzák a jelöltek írásbeli és szóbeli teljesítményét, majd a Felvételi Bizottság elnöke az adott jelölt által kapott pontszámokat átlagolja, majd lefelé kerekíti. Az egyes felvételi fordulók hivatalos eredményét az ily módon összesített pontszám jelenti. A Felvételi Bizottság egyes tagjai által adott pontszámok nem nyilvánosak.

Az Elnökség a Felvételi Bizottság döntésétől számított három munkanapon belül tájékoztatja a jelölteket a felvételi eredményéről, valamint a felvételt nyert hallgatók névsorát közzéteszi a Szakkollégium hivatalos weboldalán.

# Pályázat beérkezésének határideje 2025. szeptember 26. (péntek)

A felvételivel kapcsolatos kérdések esetén forduljon bizalommal a Szakkollégium tagjaihoz akár személyesen, akár a szakkollegium@ajk.pte.hu e-mail címen.

Kelt Pécsett, 2025. szeptember 8.

Elnökség Óriás Nándor Szakkollégium